b'\n_START_ARTICLE_\nZeta Tauri\n_START_SECTION_\nCaracteristici\n_START_PARAGRAPH_\nCu magnitudinea de 3,00, Zeta Tauri este o gigant\xc4\x83 alb-albastr\xc4\x83 luminoas\xc4\x83 \xc8\x99i cald\xc4\x83 de tip spectral B, situat\xc4\x83 la circa 417 ani-lumin\xc4\x83 de Terra. Ea este clasat\xc4\x83 ca stea variabil\xc4\x83 de tip Gamma Cassiopeiae. Luminozitatea sa variaz\xc4\x83 \xc3\xaentre  magnitudinile +2,88 \xc8\x99i +3,17 din cauza, pe de o parte, a variabilit\xc4\x83\xc8\x9bii sale intrinseci, \xc8\x99i pe de alt\xc4\x83 parte, din cauz\xc4\x83 c\xc4\x83 este o binar\xc4\x83 cu eclipse. Cele dou\xc4\x83 componente ale sistemului binar sunt distan\xc8\x9bate la circa o unitate astronomic\xc4\x83 \xc8\x99i-\xc8\x99i parcurg orbita \xc3\xaen 133 de zile. Companioana sa, de mas\xc4\x83 mult mai mic\xc4\x83 este o stea galben\xc4\x83 de tip spectral G \xc8\x99i de magnitudine +5,2. Steaua, av\xc3\xa2nd 9 mase solare. \xc3\x8en v\xc3\xa2rst\xc4\x83 de circa 25 de milioane de ani, Zeta Tauri, \xc3\xaen evolu\xc8\x9bia ei,  este pe punctul de a-\xc8\x99i termina fuziunea hidrogenului din nucleul s\xc4\x83u, dac\xc4\x83 nu a f\xc4\x83cut-o deja!_NEWLINE_Ea este de vreo 5.700 de ori mai luminoas\xc4\x83 dec\xc3\xa2t Soarele \xc8\x99i are o temperatur\xc4\x83 de suprafa\xc8\x9b\xc4\x83 de 22.000K. \xc3\x8empreun\xc4\x83, temperatura \xc8\x99i luminozitatea dau o raz\xc4\x83 egal\xc4\x83 cu de 5,2 ori raza Soarelui. Totu\xc8\x99i, ceea ce o face cu adev\xc4\x83rat special\xc4\x83, nu sunt nici temperatura sa, nici luminozitatea sa ridicat\xc4\x83, ci rota\xc8\x9bia sa rapid\xc4\x83 \xc8\x99i pierderea de mas\xc4\x83. Viteza de rota\xc8\x9bie ecuatorial\xc4\x83 a fost m\xc4\x83surat\xc4\x83 la 330\xc2\xa0km/s, adic\xc4\x83 de 115 de ori viteza de rota\xc8\x9bie a Soarelui, steaua efectu\xc3\xa2nd o rota\xc8\x9bie \xc3\xaen doar o zi (perioada de rota\xc8\x9bie a Soarelui este de 25 de zile). Viteza de rota\xc8\x9bie, care este departe de a fi egal\xc4\x83 cu viteza care ar fi necesar\xc4\x83 pentru spargerea stelei, este legat\xc4\x83 de un disc gros de materie care o \xc3\xaenconjoar\xc4\x83. Discul emite linii de emisie str\xc4\x83lucitoare de hidrogen \xc3\xaen domeniile ro\xc8\x99u \xc8\x99i albastru ale spectrului, f\xc4\x83c\xc3\xa2nd din Zeta Tauri una dintre stelele Be cele mai cunoscute. Steaua \xc8\x99i discul sunt am\xc3\xa2ndou\xc4\x83 destul de mari pentru a permite m\xc4\x83surarea diametrelor lor unghiulare. Diametrul discului este egal cu 64 de diametre solare._NEWLINE_Zeta Tauri a jucat indirect un rol important \xc3\xaen studiul supernovelor. \xc3\x8en fapt, supernova istoric\xc4\x83 SN 1054 fusese descris\xc4\x83 (\xc3\xaen epoc\xc4\x83 sub numele de \xe2\x80\x9estea invitat\xc4\x83\xe2\x80\x9d) de c\xc4\x83tre astronomii din Extremul Orient, care o localizaser\xc4\x83 \xc3\xaen raport cu o stea pe care o denumeau Tianguan \xc8\x99i care a fost identificat\xc4\x83 (dac\xc4\x83 nu fusese deja identificat\xc4\x83) ca fiind Zeta Tauri. Av\xc3\xa2nd aceste informa\xc8\x9bii, la \xc3\xaenceputul secolului al XX-lea (se pare c\xc4\x83 primul a fost Edwin Hubble), s-a putut stabili c\xc4\x83 resturile acestei explozii corespundeau de fapt cu nebuloasa Crabului, a c\xc4\x83rei v\xc3\xa2rst\xc4\x83 precis\xc4\x83 a putut fi astfel m\xc4\x83surat\xc4\x83._NEWLINE_Tot \xc3\xaen vecin\xc4\x83tatea lui \xce\xb6 Tauri a fost descoperit\xc4\x83 planeta Uranus de c\xc4\x83tre astronomul William Herschel, \xc3\xaen martie 1781.\n_START_SECTION_\nOculta\xc8\x9bii\n_START_PARAGRAPH_\nPrin pozi\xc8\x9bia sa de pe planul eclipticii, Zeta Tauri este subiect al oculta\xc8\x9biilor din partea Lunii \xc8\x99i, mai rar, din partea planetelor, \xc3\xaen general ale celor din Sistemul Solar intern. _NEWLINE_Ultima oculta\xc8\x9bie vizibil\xc4\x83 s-a produs la 25 aprilie 2012.'